Ռակեշ Շարմա

**Ռակեշ Շարմա** (, Փենջաբ, Հնդկաստան), առաջին հնդիկ տիեզերագնացը և աշխարհում 138-րդ մարդը, ով թռել է տիեզերք։ Խորհրդային Միության հերոս։

## Կենսագրություն
Ծնվել է Պատիալա քաղաքում։ 1966 թվականին ընդունվել է Ազգային պաշտպանության ակադեմիա (անգլ.՝ Khadakvasla National Defense Academy)։ 1970 թվականին այն հաջողությամբ ավարտելուց հետո ծառայել է Հնդկաստանի ռազմաօդային ուժերում, որտեղ հաջող կարիերա է արել։ Մասնակցել է Բանգլադեշի պատերազմին։ 1982 թվականին, երբ Հնդկաստանը հրավիրվեց մասնակցելու խորհրդային «Ինտերկոսմոս» ծրագրին, մայոր Շարման դիմում է ներկայացրել տիեզերագնացների ջոկատում ընդգրկվելու համար։ Մանրակրկիտ ընտրության արդյունքում (տիեզերագնացների ջոկատում տեղի համար հավակնում էր 240 մարդ) նա ընդգրկվել է ջոկատում և սկսել է մարզումները Աստղային քաղաքում, որտեղ, ի թիվս այլ բաների, սովորել է նաև ռուսերեն։ Ռակեշ Շարմայի հետ միասին տիեզերագնացների պատրաստման կենտրոնում մարզումներ էր անցնում նրա կրկնորդը՝ նույնպես Հնդկաստանից, Ռավիշ Մալհոտրան։

Ռակեշ Շարման ընդգրկված էր որպես տիեզերագնաց-հետազոտող «Սոյուզ Տ-11» տիեզերանավի անձնակազմում (հրամանատար՝ Յուրի Վասիլևիչ Մալիշև, բորտինժեներ՝ Գեննադի Միխայլովիչ Ստրեկալով, պահեստային անձնակազմ՝ հրամանատար՝ Անատոլի Նիկոլաևիչ Բերեզովոյ, բորտինժեներ՝ Գեորգի Միխայլովիչ Գրեչկո, տիեզերագնաց-հետազոտող՝ Ռավիշ Մալհոտրա):

«Սոյուզ Տ-11»-ը արձակվել է տիեզերք Բայկոնուր տիեզերակայանից 1984 թվականի ապրիլի 3-ին և միացել է «Սալյուտ-7» օրբիտալ տիեզերակայանին: Տիեզերքում անցկացնելով 7 օր, 21 ժամ և 41 րոպե՝ 1984 թվականի ապրիլի 11-ին արշավախումբը վերադարձավ Երկիր: Վայրէջքի համար օգտագործվել է «Սոյուզ Տ-10» տիեզերանավը:

Որպես տիեզերագնաց-հետազոտող՝ Ռակեշ Շարման իրականացրել է Հյուսիսային Հնդկաստանի շրջանների բազմագոտիական նկարահանում՝ Հիմալայներում հիդրոէլեկտրակայանի կառուցման հնարավորության նպատակով: Ռակեշ Շարմայի թռիչքի ընթացքում կապի սեանս է անցկացվել Հնդկաստանի վարչապետ Ինդիրա Գանդիի հետ: Գանդիի հարցին, թե ինչպես է երևում Հնդկաստանը տիեզերքից, Շարման պատասխանել է Մուհամմադ Իքբալի հայրենասիրական բանաստեղծության տողով՝ «Աշխարհում ամենալավը» (հինդի՝ सारे जहां से अच्छा):

## Պարգևներ
* ԽՍՀՄ Գերագույն խորհրդի նախագահության 1984 թվականի ապրիլի 11-ի հրամանագրով՝ միջազգային տիեզերական թռիչքի հաջող իրականացման և դրսևորած քաջության ու հերոսության համար Հնդկաստանի Հանրապետության քաղաքացի, տիեզերագնաց-հետազոտող Ռակեշ Շարմային շնորհվել է Խորհրդային Միության հերոսի կոչում՝ Լենինի շքանշանի և «Ոսկե Աստղ» մեդալի հանձնմամբ (№ 11510):
* Հնդկաստանի կառավարությունը անձնակազմին պարգևատրել է Հնդկաստանի բարձրագույն ռազմական պարգևով՝ «Աշոկա Չակրա»:
* «Տիեզերքի յուրացման մեջ ունեցած ծառայությունների համար» մեդալ (2011 թվականի ապրիլի 12)՝ պիլոտավորվող տիեզերագնացության բնագավառում միջազգային համագործակցության զարգացման գործում մեծ ավանդի համար։

## Տիեզերքից հետո
Հնդկական ՌՕՈւ-ից փոխգնդապետի կոչումով զորացրվելուց հետո Ռակեշ Շարման որպես փորձարկող օդաչու աշխատանքի է անցել Հնդկաստանի պաշտպանության նախարարության կողմից կառավարվող «Հինդուստան Աերոնոտիքս» ընկերությունում: Նա ծառայել է ընկերության՝ Բանգալորում գտնվող Ազգային թռիչքափորձարկման կենտրոնում, որտեղ մասնակցել է հնդկական թեթև կործանիչի ստեղծման աշխատանքներին:

Ներկայումս Ռակեշ Շարման հեռացել է ակտիվ գործունեությունից. նա զբաղեցնում է Փաստաթղթաշրջանառության ավտոմատացման խորհրդի նախագահի պաշտոնը: 2006 թվականի նոյեմբերին Շարման մասնակցել է Հնդկական տիեզերական հետազոտությունների կազմակերպության կողմից կազմակերպված կոնֆերանսին, որտեղ որոշում է ընդունվել Հնդկաստանի կողմից տիեզերք դեպի անձնակազմով թռիչքների սեփական ծրագրի նախապատրաստման աշխատանքները սկսելու մասին:

## Անձնական տվյալներ
Ռակեշ Շարման ունի երկու երեխա՝ դուստր Կրիտտիկան և որդի Կապիլը։ Կապիլ Շարման աշխատում է հնդկական կինոարդյունաբերությունում։

## Ծանոթագրություններ

## Արտաքին հղումներ

 

Կատեգորիա:Ազգային հերոսներ
Կատեգորիա:Հնդիկ տիեզերագնացներ
Կատեգորիա:Խորհրդային Միության հերոսներ